Doodsdreigemente, die afwesigheid van ’n vaste woonadres en die moontlikheid om hulle by die ondersoek in te meng, is van die redes wat in die hof genoem is oor hoekom twee van Petrus Scholtz (70) se vermeende moordenaars borgtog geweier is.
Die bebloede lyk van Scholtz, ’n elektrisiën in die stad, is op 19 Julie langs ’n voetpad tussen bosse in die Fairview-woonbuurt aangetref. Sy hande en voete was vasgebind en plastiek was om sy gesig gebind. Daar was ’n lang snymerk aan sy kop.
Nadat borgtog geweier is, het ’n familielid, wat nie genoem wil word, gesê: “Ons is tevrede met die uitspraak. Dit is veiliger dat hulle agter tralies en nie in die gemeenskap is nie.”
In haar uitspraak het Betela gesê nie Wayne of Swartz het buitengewone omstandighede aan die hof bewys oor hoekom dit in die belang van geregtigheid sal wees om hulle op borgtog vry te laat nie.
In die borgtogaansoek het Wayne in ’n verklaring aangevoer dat hy die enigste broodwinner vir sy vyfjarige kind is, dat hy ’n vaste woonadres het, ’n insleepdiensmaatskappy besit en drie hangende sake van onder meer bedrog, motordiefstal en motorfietsdiefstal teen hom het waarop hy skuld sal ontken.
Swartz het op sy beurt aangevoer hy het ’n vaste woonadres, verdien R100 oor drie dae met die werk wat hy doen, en het drie vorige veroordelings.
Volgens Bosch was sy vaste adres die huis van die pa van sy vriendin – wat ’n interdik teen hom het – en hy mag nie sy voete daar sit nie.
Betela het gesê die doodsdreigemente wat Wayne gemaak het teen Chantell en Swartz om nie die polisie te bel nie, asook die feit dat hy Chantell só gewurg het dat die merke aan haar nek nog met sy inhegtenisneming sigbaar was, tel ook teen hom. Sy meen dié optrede bewys dat hy hom by getuies of die ondersoek sal inmeng.
Sy het gesê die moontlikheid dat Wayne ’n vlugrisiko is, is ook ’n werklikheid, omdat hy op die dag van sy inhegtenisneming in sy huis se dak vir die polisie weggekruip het.
Betela het haar uitspraak beëindig deur die saak as baie ernstig te bestempel. Sy het gesê indien die beskuldigdes skuldig bevind sou word, kan hulle vir ’n lang tydperk tronk toe gestuur word. Dit verhoog die moontlikheid van ’n vlugrisiko.